## Pravilnik o postupku homologacije motornih vozila na dva ili tri kotača s obzirom na propisane oznake TPV 207 (izdanje 01)

### NN 104/2008 (12.9.2008.), Pravilnik o postupku homologacije motornih vozila na dva ili tri kotača s obzirom na propisane oznake TPV 207 (izdanje 01)

# DRŽAVNI ZAVOD ZA MJERITELJSTVO

**3153**

Temeljem članka 275. stavak 3. Zakona o sigurnosti prometa na cestama (»Narodne
novine« broj 67/08), ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE MOTORNIH VOZILA NA DVA ILI TRI KOTAČA S OBZIROM NA PROPISANE OZNAKE TPV 207 (IZDANJE 01)(\*)

Članak 1.

Ovim se pravilnikom uređuje postupak homologacije motornih vozila kategorije
L(1) s obzirom na propisane oznake.

Članak 2.

Tehnički zahtjevi u postupku homologacije dani su u Prilogu, koji čini sastavni
dio ovoga pravilnika, a postupak homologacije u člancima 7. – 9. Pravilnika o
homologaciji tipa motornih vozila na dva ili tri kotača.

Članak 3.

Tijelo za homologaciju vozila, u smislu odredaba ovoga pravil­nika, je Državni
zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu vozila s obzirom na propisane
oznake, ako propisane oznake toga tipa vozila zadovoljavaju zahtjeve iz Priloga
ovoga pravilnika.
Obrazac certifikata o homologaciji tipa vozila prikazan je u Dodatku 2. Priloga
ovoga pravilnika.

Članak 5.

Vozila, s obzirom na propisane oznake, mogu se homologirati, uvoziti i stavljati
na tržište ako zadovoljavaju zahtjeve ovoga pravilnika

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ta osoba ispunjava sljedeće uvjete:
– zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga pravilnika
– može dokazati poznavanje postupaka ispitivanja sadržanih u Prilogu ovoga
pravilnika.
– ima najmanje jednoga djelatnika školske spreme VII./1 strojarskoga smjera

Članak 7.

Odredbe članka 5. ovoga pravilnika primjenjivat će se od 1. travnja 2009. godine
za homologaciju novih tipova vozila, a od 1. listopada 2009. godine za sva nova
vozila.
Za sva nova vozila tipova homologiranih do 1. travnja 2009. godine prihvaćaju se
i homologacije dodijeljene prema zahtjevima Pravilnika TPV 207 (izdanje 00).

Članak 8.

Od 1. travnja 2009. godine prestaje važiti Pravilnik o postupku homologacije
vozila na dva ili tri kotača s obzirom na propisane oznake TPV 207 (izdanje 00)
(»Narodne novine« br. 72/05).

Članak 9.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/08-02/24
Urbroj: 558-04/2-08-1
Zagreb, 5. rujna 2008.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

\_\_\_\_\_\_
(\*) Ovaj pravilnik preuzima
sadržaj Direktive Vijeća 93/34/EEZ o propisanim oznakama za motorna vozila na
dva ili tri kotača, s uključenim izmjenama i dopunama u direktivama Komisije
1999/25/EZ i 2006/27/EZ.
(1) Definicija vozila i kategorizacija dani su u članku 2. Pravilnika
o homologaciji tipa motornih vozila na dva ili tri kotača (»Narodne novine« br.
115/04).

PRILOG

ZAHTJEVI ZA PROPISANE OZNAKE ZA VOZILA NA DVA ILI TRI KOTAČA

1. OPĆENITO
1.1. Sva vozila moraju biti opremljena pločicom i oznakama opisanima niže. Tu
pločicu i te oznake mora postaviti proizvođač ili njegov ovlašteni predstavnik.
2. PROIZVOĐAČEVA PLOČICA
2.1. Proizvođačeva pločica, za koju je uzorak prikazan u Dodatku 1., mora biti
čvrsto pričvršćena na uočljivom i lako pristupačnom mjestu, na dijelu vozila
koji se uobičajeno ne može zamjenjivati tijekom uporabe. Ona mora biti lako
čitljiva i sadržavati sljedeće podatke u neizbrisivu obliku, navedene kako
slijedi:
2.1.1. ime proizvođača;
2.1.2. homologacijsku oznaku tipa opisanu u članku 13. Pravilnika o homologaciji
tipa motornih vozila na dva ili tri kotača;
2.1.3. identifikacijsku oznaku vozila;
2.1.4. razinu buke u mirovanju:............ dB(A)........ min-1.
2.2. Homologacijska oznaka tipa prema odredbama iz točke 2.1.2., razina buke u
mirovanju i broj okretaja u minuti prema točki 2.1.4. nisu predmet homologacije
tipa sastavnoga dijela za propisane oznake. Međutim, ti se podaci moraju
postavljati na sva vozila koja su proizvedena u skladu s homologiranim tipom.
2.3 Proizvođači mogu postavljati dodatne podatke ispod ili sa strane od
propisanih oznaka, i to izvan jasno označenog četverokuta koji sadrži samo
podatke propisane u točkama 2.1.1 do 2.1.4 (vidi Dodatak 1.).
3. IDENTIFIKACIJSKA OZNAKA VOZILA
Identifikacijska oznaka vozila sastoji se od strukturirane kombinacije znakova
koje proizvođač dodjeljuje svakom vozilu. Svrha te oznake je da se omogući jasno
identificiranje vozila kroz razdoblje od 30 godina posredstvom proizvođača, a
bez potrebe za drugim podacima. Identifikacijska oznaka vozila mora
zadovoljavati sljedeće zah­tjeve:
3.1. identifikacijska oznaka vozila mora biti označena na pločici proizvođača.
Ona također mora biti uprešana ili točkasto utisnuta, na način da se ne može
izbrisati ili mijenjati, na podvozju ili okviru, u području koje je lako
dostupno i nalazi se u desnoj polovici vozila.
3.1.1. Identifikacijska oznaka vozila mora biti u tri niže navedena dijela:
3.1.1.1. prvi dio sastoji se od proizvođaču dodijeljena koda vozila koji
omogućava njegovu identifikaciju. Taj se kod sastoji od tri znaka (slova ili
brojeva) koje dodjeljuje nadležno tijelo u državi u kojoj proizvođač ima
registriranu svoju adresu, u skladu s praksom međunarodne agencije koja djeluje
prema ovlaštenju međunarodne organizacije za normizaciju (ISO). Prvi znak
određuje geografsko područje, drugi državu unutar geografskog područja i treći
znak određenoga proizvođača. Kad proizvođač proizvodi manje od 500 vozila
godišnje, treći znak je uvijek 9. U svrhu identifikacije toga proizvođača,
naviše navedeno nadležno tijelo dodjeljuje treći, četvrti i peti znak trećega
dijela;
3.1.1.2. drugi dio sastoji se od šest znakova (slova ili brojeva) u svrhu opisa
općih značajka vozila (tip, inačica i, u slučaju mopeda, izvedba); svaka
značajka može biti predstavljena s više znakova. Ako proizvođač ne upotrebljava
jedan ili više od tih znakova, slobodna mjesta mogu se popuniti slovnim ili
brojčanim znakovima, po izboru koji se prepušta proizvođaču.
3.1.1.3. treći dio sastoji se od osam znakova, od kojih posljednje četiri
znamenke moraju biti brojevi, te koji u kombinaciji sa druga dva dijela mora
omogućavati jasnu identifikaciju određenog vozila. Neupotrijebljena mjesta mogu
se popuniti s 0 kako bi se dobio zahtijevani ukupni broj zna­kova;
3.1.2. Identifikacijska oznaka vozila mora biti u jednoj crti, kad je to god
moguće. Početak i kraj te crte mora se označiti simbolom koji nije ni arapski
broj ni veliko latinično slovo niti smije biti moguća njegova zamjena s takvim
znako­vima.
Kao iznimka i zbog tehničkih razloga, može biti u dvije crte. Međutim, u takvom
slučaju ne smije postojati razmak između i jednoga od tri dijela te se početak i
kraj te crte mora označiti simbolom koji nije ni arapski broj ni veliko
latinično slovo niti smije biti moguća njegova zamjena s takvim znakovima;
Dopušteno je, također, postaviti navedeni simbol u liniji između triju dijelova
oznake (točka 3.1.1.).
Između znakova ne smije biti razmak.
4. ZNAKOVI
4.1. Latinična slova i arapski brojevi moraju se upotrebljavati za sve oznake
navedene u točkama 2. i 3. Međutim, latinična slova koja su upotrijebljena za
podatke navedene u točkama 2.1.1. i 2.1.3. moraju biti velika slova.
4.2 U identifikacijskoj oznaci vozila:.
4.2.1. zabranjena je uporaba slova I, O i Q, kosih crta, zvjezdica ili ostalih
posebnih znakova;
4.2.2. najmanja visina slova i brojeva mora biti sljedeća:
4.2.2.1. 4 mm za znakove postavljene izravno na podvozju, okviru ili drugoj
sličnoj strukturi vozila;
4.2.2.2. 3 mm za znakove postavljene na proizvođačevoj pločici.

**DODATAK 1.**
PRIMJER PROIZVOĐAČEVE PLOČICE
S PODACIMA

Primjer koji je niže naveden ne utječe na podatke koji se stvarno nalaze na
proizvođačevim pločicama ni dimenzije same pločice, brojeva i slova. Dan je samo
kao primjer.
Dodatni podatci navedeni u točki 2.3. mogu se postaviti ispod ili s jedne strane
propisanih podataka u sljedećem pravokutniku.

![](dodatni/348579.gif)

Legenda:
U primjeru pločice naviše odgovarajuće vozilo je proizveo »Stella Fabbrica
Motocicli« tipno homologirano u Italiji (e3), pod brojem 5364.
Identifikacijska oznaka (3GSKLM3AC8B120000) daje sljedeće podatke:
– prvi dio (3GS):
– 3: geografsko područje (Europa);
– G: država unutar geografskog područja (Njemačka);
– S: proizvođač (Stella Fabbrica Motocicli);
– drugi dio (KLM3AC):
– KL: tip vozila;
– M3: inačica (nadogradnja vozila);
– AC: verzija (motor vozila);
– treći dio (8B12000):
– 8B12: identifikacija vozila u kombinaciji s druga dva dijela identifikacijske
oznake;
– 0000: neupotrijebljena mjesta koja su popunjena s 0 kako bi se dobio
zahtijevani ukupni broj znakova:
Buka vozila u mirovanju je 80 dB(A) pri 3 750 o/min.)

**DODATAK 2.**
OPISNI DOKUMENT

s obzirom na propisane oznake za tip
motornog vozila na dva ili tri kotača
(treba priložiti uz zahtjev za homologaciju tipa sastavnoga dijela kad je
podnesen odvojeno od zahtjeva za homologaciju tipa vozila)

Br. narudžbe (dodjeljuje podnositelj zahtjeva): ……………........…...
Zahtjev za homologaciju tipa sastavnoga dijela s obzirom na propisane oznake za
tip motornog vozila na dva ili tri kotača mora sadržavati podatke navedene u
dijelu A Priloga II. Pravilnika o homologaciji tipa motornih vozila na dva ili
tri kotača u točkama:
– 0.1.
– 0.2.
– 0.4. - 0.6.
– 0.3.1. – 9.3.3.

**DODATAK 3.**

Naziv tijela za homologaciju

CERTIFIKAT O HOMOLOGACIJI TIPA SASTAVNOGA DIJELA
s obzirom na propisane oznake za tip motornog vozila na dva ili tri kotača

*Obrazac*

Br. Izvještaja: ………… tehničke službe: ………. datum: …………
Broj homologacije tipa sastavnoga dijela: …………………..........…
Broj izmjene /dopune: ………..........................................................
1. Trgovački naziv ili oznaka vozila:
..................................................
2. Tip vozila:
....................................................................................
3. Naziv i adresa proizvođača:
.........................................................
4. Naziv i adresa proizvođačeva predstavnika (ako ga ima): .............
5. Datum kad je vozilo dostavljeno na ispitivanje: .............................
6. Homologacija tipa sastavnoga dijela je dodijeljena/odbijena(2)
7.
Mjesto:........................................................................................
8. Datum:.
......................................................................................
9. Potpis:
........................................................................................

\_\_\_\_\_\_
(2) Prekrižiti što se ne
primjenjuje.

Pravilnik, NN 104/2008-3153
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)